ToekomsVenster: Die Here praat nou met onsArgieffoto. As Ek die hemel gesluit hou sodat daar geen reën is nie, of as Ek die sprinkaan beveel om die land kaal te vreet, of as Ek pes onder my volk stuur, en my volk oor wie my Naam uitgeroep is, toon berou en bid en vra na my wil en draai terug van hulle bose weë af, sal Ek luister uit die hemel en hulle sonde vergewe en hulle land laat herstel. – 2 Kron. 7:13-14 Toegegee die atmosfeer van ons gesprek tans is ietwat anders. Daar is ŉ gevoel van erns en dringendheid in die gemoed en gees. Ek moet erken dat ek self die afgelope weke ŉ ontsteltenis in myself beleef oor die pad wat ons in Suid-Afrika ingeslaan het. Ons wys nie vingers nie, die Heilige Gees moet die oortuigingswerk doen. Natuurlik moet skuldige mense, wetsoortreders verhoor en toegesluit word en aan die pen ry. Maar die Here praat met sy volk, voor Hy oor “hulle” praat. Ons is gemaklik met hulle, ŉ oefening met “ons” is nie ŉ lekker oefening nie. Berou. Waaroor moet ons rou vra mense? In watter land woon hulle dan? Dinge is stukkend en gebroke rondom ons. Daar is seer, honger, moedeloosheid. Mense is depressief, verkeer in angs en wanhoop, is aggressief en pleeg geweld. Sommige pleeg selfs selfdood. Ons beskermingsdienste is uitgeput, die ekonomie en beleggersvertroue verkeer op ŉ laagtepunt, moraliteit, ook onder Afrikaanssprekendes, meet soms laag. Waaroor moet ons rou, vra mense? Oor wat van ons geword het. Die totale gemeenskap van gelowiges word opgeroep om berou te toon. Die teks lees immers “My volk oor wie my Naam uitgeroep is”.